**RUILA PÕHIKOOLI HOOLEKOGU KOOSOLEKU PROTOKOLL**

**Toimumisaeg ja koht:** 11.06.2025 kell 18.00- 20.10, Ruila Põhikoolis

**Koosolekul osalesid:** Tiia Rosenberg, Rafael Milerman, Killu Sarapson, Anneli Võõras, Helena Melis, Priit Abiram, Kristin Koobak, Kristel Jürvetson, Joanna-Eliisa Servet, Anna-Magdaleena Kangro ja Lea Kallas.

**Koosolekut juhatas** Rafael Milerman ja protokollis Anna-Magdaleena Kangro

**Päevakorras:**

1. **Avaliku konkursi läbiviimise kord**

Direktor tutvustas olulisi punkte. Rafael Milerman tegi hoolekogu liikmetele saadetud korra muutmiseks e-mailitsi järgmised ettepanekud:

* ettepanek üldistada punkti 2.2 ja täiendada järgmiselt, et ka sotsiaalmeedia kanalites konkursi teadet jagada.

Ettepanek leidis kõikide hoolekogu liikmete poolt heakskiidu, sõnastada punkt 2.2 järgmiselt: *Konkursiteade tehakse kättesaadavaks kooli veebilehel ning vajadusel ka teistes sobivates kanalites, sh kohalikes või üleriigilistes väljaannetes, veebilehtedel ja sotsiaalmeedias.*

* ettepanek punkti 3.3. muutmiseks, mis reguleerib komisjoni koosseisu ja tööd.

Rafael Milerman tegi ettepaneku enne punkti 3.3 lisada üks punkt järgmise sõnastusega: *Konkursi läbiviimiseks moodustab direktor käskkirjaga vähemalt 3-liikmelise komisjoni.* Punkti 3.3 võiks sõnastada nii: *Komisjoni esimees on kooli direktor või tema poolt volitatud isik.*Direktor selgitas, kuidas toimub tema asendamine kooli pidaja poolt. Seda ei pea kirja panema, selle kehtestab automaatselt Saue vald. Samuti selgitati, miks 3.3 just nii on sõnastatud - põhjus selles, et siis ei pea iga konkursi jaoks käskkirjaga värbamiskomisjoni moodustama. Rafael Milerman võttis oma ettepaneku antud punkti muuta tagasi. Arutelude käigus jõuti konsensuslikule otsusele, et lisatakse korda ka hoolekogu esindajate osalemine.

Punkt 3.3 sõnastatakse järgmiselt: *Komisjoni esimees on kooli direktor, kes juhib komisjoni tööd ja komisjoni liikmeteks kooli ja lasteaia õppealajuhatajad ning HEV-koordinaator. Vajadusel või hoolekogu soovil kaasab direktor komisjoni töösse hoolekogu liikmeid ja muid spetsialiste.*

* Rafael Milerman tegi ettepaneku punkti 4.3 muuta üldisemaks.

Ei pea tingimata direktor teavitama, oluline on, et kandidaati teavitataks. Direktor on seisukohal, et tema peab teavitused saatma välja. Rafael Milerman võttis oma ettepaneku tagasi.

* Rafael Milerman tegi ettepaneku punkti 4.9 kustutamiseks, sest ei saanud aru vaidlustamise õigusest antud korras.

Toimus arutelu, otsiti vaidlustamisele õiguslikku alust seadustes, mis reguleerivad tööõigust ja põhikooli- ja gümnaasiumi seadusest. Priit Abiram pakkus välja, et vaidlustamise asemel peaks olema õigus järelpärimiseks. Sama see õigus on seadustest tulenevalt olemas ja ei ole vaja eraldi korras reguleerida.

Konsensuslikult otsustati tingimuslikult punkt 4.9 kustutada konkursikorrast. Direktor suhtleb valla juristiga ja kui ka jurist kinnitab, et sellist punkti ei ole vaja, siis jääb jõusse otsus kustutada korrast punkt 4.9. Jurist on kinnitanud järgmist: vaidlustamise korra võib ära jätta, sest see on reguleeritud üldisena haldusmenetluse seaduses (vaide esitamine) ja seadust dubleerida ei ole tarvis.

**OTSUSTATI kehtestada avaliku konkursi läbiviimise kord vastavalt protokollis toodud ettepanekutele.**

1. **Õppeaasta aruanne**

Direktor võttis kokku Kirsiaia lasteaias möödunud õppeaastel läbi viidud õppetöö.

* Lasteaias on motiveeritud personal ja õpetajad. “Tore, rõõmus elu käib lasteaias“.
* Miinusteks taas digiõppevahendite puudus, rahulolematus valla IT-lahenduste puudulikkuse ja digivahendite lubamisega lasteaiale. Priit Abiram leidis, et kui on asutuses on olemas inimene, kes vastava ala koha pealt on vastutav, siis võiks ju lubada. Koolis on haridustehnoloogil õigus vahendeid hallata. Rafael Milerman uuris, kas võiks teha ettepaneku, et lasteaias kohal on inimene, kes vastutab digivahendite (tahvelarvutid, nutitelefonide) eest. Anneli Võõras märkis, et igas rühmas võiks olla nutitelefon, et saaks teha fotosid.

**OTSUSTATI lasteaiale vajalike seadmete hankimiseks koostada pöördumine vallavalitsuse poole.**

* Õpetajate heaoluteenuste kasutamine piiratud.
* Lasteaias oli suur asenduskoormus.
* Arutati lõunaund mittemagavate laste lapsevanemate ja õpetajate vahel tekkinud pingeid. Anneli Võõras arvas, et võiks olla reguleeritud kuskil magamise teema.  
  Tiia Rosenberg selgitas, et antud teema on õiguskantseri poolt reguleeritud, tuleb lähtuda lapse huvidest, mitte lapsevanemate soovidest. Kui laps jääb lõuna ajal “supikausis magama”, siis võib ta magama panna. Järgmisest aastast muudetakse lasteaia päevakava, magamiseks ette nähtud aega lühendatakse.

Kooli õppeaasta aruanne pole veel valmis. Valmis aruandega tutvub hoolekogu järgmisel koosolekul, mis on tõenäoliselt augusti lõpus. Kuid direktor tutvustas aruande mustandist mõnesid punkte:

* Lõpueksamite tulemused olid Eesti keskmised.
* Õpilasesindus on tegutsenud aktiivselt.
* Õpetajad on rahul protsentuaalse hindamisega.
* Koolis õpetatakse pigem õpistrateegiaid ja oskusi, aja planeerimist.

1. **Esialgne tagasiside HTM riikliku järelevalve kohta**

Esitati küsimus, kui palju teateid/kaebusi HTM- i on saadetud?

Lapsevanem kirjutas kaebusi, kuna laps ei saanud koolis tugispetsialisti abi. Tal oli ka põhjust kirjutada, sest koolis ei olnudki antud lapsele pädevat tugispetsialisti.

HTM järelevalve on teinud tähelepanekuid ja andnud muudatuste soovitusi kodukorra, õppekava ja arenguvestluse läbiviimise korra kohta. Leiti, et üle 80% õpetajatest vastab kvalifikatsioonile.

Kool tegeleb tööjõu värbamisega, aga kas õpetajad soovivad töökoormuse vähenemist. Meie leiame, et õpetajad võiksid saada nominaalajaga elamist võimaldavat palka.

1. **Info 2025/2026 õppeaastaks**

* Otsitakse klassiõpetajat väikeklassi, inglise keele õpetajat ja kolme lasteaia õpetajat.
* Tegeldakse kooli uue logo ja strateegilise kujunduse arendamisega.
* Tuleb mõelda, kuidas lahendada AI kasutamise küsimust kodutöödes ja õpilaste pikemate kirjalike tööde tegemist.

1. **Jooksvad küsimused**

* Ruila kooli kollektiivid (2 tantsurühma ja mudilaskoor) osalevad laulu- ja tantsupeol. Laulupeo rongkäiku on vaja leida lipu, vapi ja sildi kandjat.
* Direktor andis teada, et lasteaia juures parkimise korraldusega (parkla joonimine) tegeleb vald.
* Rafael Milerman juhtis tähelepanu, et Kastani tee ääres (tee viib lasteaeda) on ühel pool parkimine ja peatumine mingis osas tee pikkuses keelatud. Kui lasteaias toimub üritus, siis külalistel ei ole ruumi parkimiseks ja keelatud alal ikkagi toimub parkimine. Samas ei ole põhjust seal keelata parkimist, sest mahub mööda sõitma.
* Kristin Koobak andis teada, et lasteaia lapsevanem on teinud ettepaneku soetada lasteaeda UV-lambid, et viiruseid vältida.

Koosoleku juhataja Koosoleku protokollija

Rafael Milerman Anna-Magdaleena Kangro

*allkirjastatud digitaalselt allkirjastatud digitaalselt*